בית הישיבה, ראשי הישיבה, הר"מים והתלמידים

שולחים ברכת שנה טובה

לכל בוגרינו האהובים, ידידינו ושותפנו האהובים לדרך

ולכל בית ישראל

הרב יצחק שילת

ב"ה אלול תש"פ

לבוגרינו וידידינו היקרים, ה' עליהם יחיו.

שנת תש"פ, שאנו עומדים לפני סיומה, הציבה בפנינו אתגרים לא פשוטים. עם ישראל והעולם כולו מתמודדים עם משבר בריאותי מתמשך, המשליך על תחומי הכלכלה, החינוך והתרבות, ובעצם על כל תחומי החיים.

אנחנו יכולים לקבוע בסיפוק, מתוך שבח והודיה לה', שהיערכות הישיבה למצב המורכב הזה היתה מיטבית. זכינו, במאמץ משותף של ההנהלה, הצוות והתלמידים היקרים, ובתמיכתם של ההורים, הבוגרים והידידים, להמשיך את הלימודים בישיבה באופן מלא, בשמירה קפדנית על הוראות משרד הבריאות ומשרד הביטחון, ובתחושה שמאז פרוץ המשבר הרוח הטובה השוררת בישיבה רק מתחזקת.

הרצון העז של כולם להמשיך, וביתר שאת, את התיפקוד הסדיר של הישיבה, ואת הגשמת היעדים שהציבה לעצמה, ביחד עם הסיוע הממשי לכך שנתן לנו הקמפיין המוצלח שנערך בתחילת השנה, "זה וזה גורם" שהלימודים ב"זמן" הקיץ התנהלו כסדרם, ושנת הלימודים החדשה התחילה בחודש אלול "ברגל ימין". שיעור א' ובו כ-60 תלמידים חדשים משתלב יפה בישיבה, בית המדרש והמתחם כולו מחולק ל"קפסולות" כנדרש, והאוירה ב"ה מעולה.

יש בכך משום נחמה פורתא על החסרון והצער הגדול שכולנו חווים, חסרונו של מורנו ורבנו ועטרת ראשנו ראש הישיבה, הרב נחום אליעזר רבינוביץ' זצ"ל, גדול התורה, אציל הרוח, המחנך הדגול, אשר נסתלק ועלה מעלינו לגנזי מרומים בתוך ימי המשבר, ולא זכינו ללוותו כולנו כראוי. בדעתנו לערוך בע"ה בשנה הקרובה כמה ימי זיכרון ועיון במשנתו הרחבה. ידענו כי אדיר חפצו היה להעמיד תלמידי חכמים ובני תורה ישרי דרך, אמיצי לב, אוהבי עמם וארצם, בעלי אחריות אישית וציבורית, ובדרך זו אנו שואפים בע"ה להמשיך.

בברכת "תכלה שנה וקללותיה, תחל שנה וברכותיה",

שנת בריאות התחזקות והתעלות,

 יצחק שילת

--------------------------------------------

הרב חיים סבתו

בוגרים וידידים אהובים

שנה טובה ומתוקה לכל בוגרינו ולכל המסייעים לישיבה לצמוח בימים קשים אלה. דברים אלה נכתבים עליכם בימי האבל הכבד של הישיבה על פטירתו של ראש הישיבה מו"ר הגאון הרב נחום אליעזר רבינוביץ זצ"ל שהוביל את הישיבה בחכמה, בתבונה וברגישות למעלה מארבעים שנה.

ראש השנה הוא יום דין שבו כל באי עולם עוברים לפניו כבני מרון. ראש השנה הוא גם יום הכתרת המלך. כל העולם ירא וחרד מפני היום הזה. ככתוב: ראתה ותחל הארץ. ונאמר: הרים כדונג נמסו מלפני ה' מלפני אדון כל הארץ. מי לא יירא לעמוד לדין לפני בוראו על כל מעשיו, מחשבותיו, עלילותיו ותחבולותיו. מי גבר ולא יחרד לעמוד לפני בוחן לבבות היודע רזי עולם? אבל במפתיע ישראל לובשים בגדי חג. יום טוב נקבע יום זה להם בתורה, וככל יום טוב הם אוכלים ושותים ושמחים, וביאר הטור מפני שבוטחים שיזכו בדין. מפני מה הם בטוחים?

השפת אמת לימד אותנו רעיון נפלא. הוא מסביר שבזמן שכל העולם ירא וחרד מהדין, ישראל שמחים לעבור לפני המלך. ואף שיודעים הם שבזמן שיעברו לפני המלך עומדים הם, אחד אחד לבדו כמו, כל העולם כולו, לדין הנורא, השמחה לראות את פני מלכם גוברת אצלם על הפחד. רצוננו לראות את מלכנו!

 הזכות שאנו זוכים לה שביום זה המלך נראה לנו, באופן אישי ומיוחד לכל אחד ואחד שעובר לפניו, גוברת על החרדה, ומשמחת את הלב. לכן, ראש השנה הוא יום טוב. יום שבו אוכלים ושותים ושמחים מפני שמחת ראית פני המלך.

 מחשבה זו עצמה, שהאהבה לראיית פני המלך גוברת על היראה מפני דינו, היא היא שממתקת את הדין, והקדוש ברוך הוא עובר מכיסא דין לכיסא רחמים. ועל כן בטוחים הם ישראל שיזכו בדין.

ימים קשים עוברים על עמנו. הישיבה השקיעה מאמצים ומשאבים רבים כדי שבתוך הקושי הגדול והחלל שנוצר, תמשיך הישיבה ביתר שאת ויתר עוז את המשימה שנטלה לעצמה במדבר אדומים לפני מג שנה. לגדל תלמידי חכמים מובהקים באור תורת ארץ ישראל. ובית המדרש יימלא בתורה של בנים יקרים המתמסרים בהתמדה עולים ומתעלים בעבודת ה'. זכינו ובסייעתא דשמיא למדנו כל הקיץ בישיבה בעומק בעמל ובהתמדה. הקשיים הפכו לאתגרים חינוכיים שרוממו את הבחורים ואת רבותיהם להתעלות על עצמם. אלול נפתח בתנופה רבה עם מחזור מצוין גדול שהצטרף אלינו וכבר שקוע ראשו ורובו בתורה במסכת שבת. הלב מתרונן למראה המחזה של בית מדרש מלא הלומד עם כל המגבלות המוטלות עליו שנשמרות בקפדנות יתירה.

מוטל עלינו מן השמיים להקים את עמוד התורה ולרומם את רוח העם להחיות שפלים לרפא נשברים לעורר את הרוח הפנימית הנפלאה שתבקיע אור חדש על הציבוריות הישראלית. רק עמל חינוך מסור ומתמיד לתורת אמת ומידות יקרות יכול להפיח רוח חדשה זו.

יסייע ה' בידינו לקדש שם שמיים וירפא את עולמו ויחדש ימינו לימם טובים שמחים.

ויהי רצון וניפגש יחדיו בקרוב

באהבה רבה

חיים סבתו

--------------------------------------------

תשובה כפרה וסליחה

// הרב אליהו ליפשיץ

***אבד חסיד מן הארץ וישר באדם***

***לזכרו של מו"ר ראש הישיבה הרב רבינוביץ זצ"ל***

שנה זו נטבעה בחותם עמוק של יגון על הסתלקותו של מו"ר ראש הישיבה הרב רבינוביץ זצ"ל. הרב עיצב את דמותה ואת דרכה של הישיבה במשך כארבעים שנה, ומלבד תפקידו כראש ישיבתנו היה מפוסקי ההלכה החשובים של הציונות-הדתית, מחבר פורה של ספרים ומאות מאמרים ופסקי הלכה, ומגדולי חוקרי הרמב"ם ופרשניו. הרביץ תורה בארץ ובחו"ל, איש תורה ומדע ודרך ארץ, ואיש אמת בהנהגתו במאבקים לשלמות הארץ ולשלמות העם.

נדמה כי אף בבית דין של מעלה כיבדו את ענוותו, וזימנוהו לבית עולמו בעת כזאת, שאף שיציאתו של צדיק עושה רושם, הרי עקב הגבלות הקורונה הלוויה נערכה בצמצום משתתפים.

הלוויה עצמה שודרה בשידור חי וצפו בה אלפים רבים של תלמידים ומוקירים, והספדים נאמרו ושודרו בכל יום מימי השבעה באמצעים דיגיטליים.

במלאת ימי השבעה לפטירת הרב התקיים מעמד להספדו של חכם ב-zoom ובשידור ישיר ב-youtube ובאתרי המגזר. בין הדוברים: ראשי הישיבה וראשי ישיבות הציונות-הדתית, אנשי אקדמיה, תלמידים ובני משפחה.

המספידים והכותבים בעיתונות של המגזר הדתי-לאומי עסקו בעיקר בפועלו של הרב רבינוביץ בתחומים שונים ונבדלים, מפרשנות הרמב"ם ועד פסיקותיו החשובות בענייני פרט ובענייני החברה כציבור ומדינה. כך, למשל: תמיכתו בעליית יהודים להר הבית, התנגדותו החריפה למסירת שטחים לכוחות עוינים בהסכם אוסלו, ועמידתו על העוול המוסרי הזועק כלפי המתיישבים בעקירת גוש קטיף; כמו גם עמדתו התקיפה בנושא הגדלת היקף הגיורים (הרב היה נשיא מיזם גיור כהלכה), תשובותיו לשאלות מקהילות חוץ לארץ ועיסוקו בבעיות הלכתיות-טכנולוגיות (החל מתשובתו הראשונה בנושא המכשיר החדש – המיקרוגל – אי אז בשנות השבעים, ועד שתלים קוכליארים לכבדי שמיעה).

ברם אנחנו, בני הישיבה, ראינו לפנינו את **האישיות** שמאחורי הפעילות ההלכתית, הפרשנית, ואף הציבורית הזאת. אנחנו היבטנו בו בתפילתו לפני קונו. אנחנו ראינו את רגישותו הנדירה לנפש האדם, רגישות שהנחתה כל פסיקה בהלכה כמו כל עצה ומעשה. אנחנו חזינו בדרך חשיבתו; חזינו בדרך שבהירות יש בה, מקוריות יש בה וכל כולה נובעת מדרישת אמת ומניתוח בשכל ישר ובעיניים פקוחות. אנחנו התבוננו במורה דרך בעל יכולת הכרעה הסולד מפלפול ובלבול, ערפול ושימוש בסיסמאות. אנחנו חווינו פוסק הלכה ומנהיג בעל מחשבה צלולה וחשיבה לטווח ארוך, חשיבה ציבורית סוציולוגית הלוקחת בחשבון מגמות ותהליכים חברתיים. אנחנו גדלנו בצלו של מחנך. פדגוג ומורה.

אנחנו ספגנו ממנו את הלקח לכל אחד מאיתנו: העמידה על ההכרח בגדילה והתפתחות, הצורך במאמץ, ומעל הכול האחריות האישית של כל אחד בבחירתו החופשית למצות את הפוטנציאל שבו ולמלא את ייעודו בעולם.

איבדנו גאון וגדול בתורה, פוסק הלכה אמיץ ורחב דעת, מחנך דגול ומורה דרך, בעל מידות תרומיות של ענווה, אצילות ושאר רוח, אוהב התורה העם והארץ אהבת אין קץ.

מי יתן לנו תמורתו.

מתוך הספדי ראשי הישיבה

הלוא תדעו כי שר וגדול נפל בישראל.

 מורנו ורבנו ראש הישיבה הרב נחום אליעזר רבינוביץ הלך לעולמו.

גאון בתורה, חדשן ופוסק בהלכה, מרחיב הדעת וחכם ההגות, נפלא במוסר ובמידות, עניו ושפל דרך, גדול בחינוך, אוהב שלום ורודף שלום, אוהב תלמידיו אהבת נפש ומקרבם לתורה.

קיבל מזקני הדור הקודם שסמכוהו בהערכה רבה, ומקושר לדור הצעיר בלב ונפש.

אוהב עמו וארצו אהבה בלי מצרים.

ארבעים שנה עמד בראש הישיבה והוביל אותה בידיים נאמנות בדרכה המיוחדת.

שבר השברנו. המקום ינחמנו.

הכותב בדמע

חיים סבתו

כאשר הקמנו את הישיבה במישור אדומים לפני למעלה מ-40 שנה היינו אנו, הר"מים, והתלמידים, נראים כמעט אותו דבר. הפרש הגיל בינינו לא היה גדול, הלבוש היה דומה, כולנו היינו נערים ארץ-ישראליים. אחרי כמה שנים הגיע אלינו אדם מכובד. אדם שנראה כמו רב, כמו ראש ישיבה. אדם שהופעתו אומרת כבוד.

עד מהרה למדנו לדעת מהו סוד הכבוד שבאישיותו. המשנה במס' אבות אומרת: "איזהו מכובד? המכבד את הבריות". ובהמשך אותו הפרק: "כל המכבד את התורה – גופו מכובד על הבריות". ראש הישיבה הרב רבינוביץ' זצ"ל היה האדם המכובד בשני המובנים הללו. כל תלמיד, גם תלמיד בשנה א', שהיה ניגש אל הרב לשאול שאלה, היה זוכה קודם כל לשמוע: ומה אתה חושב? מה דעתך בענין זה? הרב כיבד לא רק תלמידי חכמים, ולא רק תלמידים צעירים, אלא כל אדם ממש, נשואי פנים ופשוטי עם, בני ברית ושאינם בני ברית. כולנו זוכרים שלא היה אדם שנכנס לביתו שהוא לא היה טורח להביא לפניו "כיבוד". ולגבי עצמו? הוא לא היה בבחינת "בורח מן הכבוד". לא היה לו ממה לברוח. הצורך בכבוד כלל לא היה קיים אצלו.

ובאשר ל"מכבד את התורה" – הרב כיבד את התורה קודם כל כאדם מן השורה. מי שלא ראה איך הרב מקפיד בעת הוצאת ס"ת שארון הקודש ייפתח לרווחה, ושהפרוכת תחזור מיד למקומה בשלימות, ואיך הוא מלווה את ספר התורה עד לבימת הקריאה גם כשההליכה היתה קשה עליו – לא ראה כבוד תורה במובן הפשוט והמוחשי ביותר. אבל הרב גם כיבד את התורה כפי שרק גדול בתורה יכול לכבד אותה: פסקי ההלכה שלו היו כאלה שכל הלומד אותם הרגיש שהם ישרים, מחוברים לאמת ומחוברים לאדם השואל, מתקבלים על הדעת ועל הלב. החידושים על הרמב"ם פונים אל המקורות הברורים והמפורשים, פשוטים וישרים כנתינתם, בלי פלפולים רחוקים. תורתו של הרב רבינוביץ', שיצא לה שם בארץ ובעולם, נתנה כבוד לתורה. מי יתן לנו תמורתו.

מתוך דברי הספד בהקמת המצבה

ראש הישיבה הרב שילת

על זה היה דווה לבנו

//הרב צבי הבר

דברים שנכתבו בצהרי יום, שעת עליית נשמתו האדירה של מו"ר הרב נחום אליעזר רבינוביץ למקום מנוחתה.

אין במלים לתאר את הכאב, את תחושת האובדן, ואת חווית היתמות המהותית שמלוות אותי ואת כל משפחתי מאז אותה שמועה מרה ונמהרה על הסתלקותו של מו"ר הגאון העצום הרב נחום אליעזר רבינוביץ לגנזי מרומים.

אני יושב מול המחשב ומנסה לכתוב דברי הספד, אך מעיין היצירה יבש, ומעיין הדמעות שופע את דמעותיו. את מוחי ממלאים זיכרונות עד אין ספור, דרשות, פסקי הלכה, שיעורים כלליים, דברי מחשבה והגות, בדיחות, חיוך ומעל לכל נצבת מולי הדמות מלאת ההוד, החסונה, בעלת הכתפיים הרחבות בגוף ובעיקר ברוח, שאני חייב לה כל כך הרבה.

יש לי כל כך הרבה מה לומר, ואיני יודע במה להתחיל. האם לתאר את הגדלות העצומה בתורה? את השליטה בכל רחבי התלמוד הרמב"ם והשו"ע - שכל מי שהעמיק בתשובות שהרב נתן לו בלי "רעשים" כמו עיין מ"א שם, וש"ך שם, ובשו"ע שם, אלא נאמרו כאילו זה דברים שהרב הרגע המציא - עמד נפעם מול הידע הרב והשליטה בכל רחבי התורה וההלכה?

האם לדבר על התפיסה המחשבתית, המבוססת, היצוקה, המסודרת והמבונה כמגדל דוד בנוי לתלפיות. לכל שאלה ושאלה בענייני הרוח והמחשבה הייתה לרב תשובה ברורה וקוהרנטית לדברים אחרים. זה היה כל כך מסודר, וללא נקודות תורפה?

אולי ראוי לדבר על האומץ, על הכתפיים הרחבות, ועל חוסר הפחד, שכל כך אפיינו את הרב. הוא לא חשש להתבטא בענייני פוליטיקה ובענייני השעה, וגם אם מה שהוא חשב לא נעם לאוזניים שונות, ויצר לו מתנגדים: הן בקריאה שלא לשתף פעולה עם גירוש היהודים מגוש קטיף, והן בקריאה לתרום לשיקומה של כנסייה שהוצתה בידי יהודים חסרי מוסר ופורעי חוק. הוא לא חשש לפסוק הלכה גם אם זה דבר שלא כל הפוסקים מסכימים אתו ועשוי לעורר התנגדות לו ולדבריו. ובעיקר הוא מעולם לא חשש להכריע.

אולי ראוי לדבר על המוסר המופלא, גינוני הנימוס המלכותיים שנהג בהם בכל אדם? תמיד קיבל כל אדם בסבר פנים יפות. אני זוכר איזה רושם עצום הוא השאיר על אנשים שלא בהכרח הזדהו איתו, או הכירו אותו. סיפר לי בזמנו אחד החברים שהוא שאל את הרב איזו שאלה ביחס לאשתו שהייתה בהריון וכיצד להתנהל ביום הכיפורים. ואז לפני תפילת נעילה, לפני שהרב ניגש להיות חזן הוא ניגש אליו למקום ושאל אותו מה שלום אשתו, ואיך היא מרגישה. כאילו זה הדבר הכי משמעותי שעומד לנגד עיניו בזמן נעילת שערי היום הקדוש.

אולי לדבר על הענווה העצומה? אף פעם לא הטריד את הרב, מי שמע אותו, כמה שמעו אותו, כמה באים לשיעור, כמה פעמים הזכירו אותו ומי הזכיר אותו. הוא חי במעין עולם בפני עצמו של מושכלות ודעת, וזוטות כמו "מה אומרים עליי" כלל לא הטרידו אותו.

קשה לי לדבר על כל אלו. אני כל כך רחוק מהם, ומשום כך קשה לי לאמוד אותם, ולהבין באמת עד כמה עצומים הם. אני חושב שמעל הכול הרב היווה לי דמות שהכילה את הכול: גם חכמה, גם גדלות בתורה, גם אנושיות ומוסר מופלאים, גם עולם רוחני ומחשבתי יציב מסודר ומבונה, גם מנהיג, גם בעל שמחת חיים ומעל הכול היה לי רב.

והוא כל כך חסר לי. מאז שהרב הפסיק לפתוח את תפילות יום הכיפורים בקריאה: חובה על כל אחד מאתנו לקבל על עצמו אהבת ישראל בלב, יום הכיפורים הוא כבר לא אותו דבר, ותקיעות שופר שהרב לא מקריא אותן נשמעות לי אחרת. העולם הפשוט והשאלות שענית עליהם בצורה כה פשוטה נראים פתאום כל כך מורכבים ומאתגרים.

הייתה לי הזכות, הייתה לי את הסייעתא דשמיא, לזכות ברב שכזה. לנגד עיני עומדת בקשתו של אלישע כשראה את אליהו מסתלק ממנו "וִיהִי נָא פִּי שְׁנַיִם בְּרוּחֲךָ אֵלָי" - אני לא מבקש כל כך הרבה, אני מסתפק בחצי ואפילו הרבה פחות מזה. תנצב"ה.

תלמידים מספרים

**יָדֶיךָ עָשׂוּנִי וַיְכוֹנְנוּנִי הֲבִינֵנִי וְאֶלְמְדָה מִצְוֹתֶיךָ** (תהילים קיט, עג)

בחור בשיעור א' הייתי, עדיין בהלם תרבות. נכנסתי לפני תפילת מנחה לשירותים מתחת לבית המדרש הישן. שטפתי ידי, ניגבתי בנייר והשלכתי אותו לפח. במקביל אלי עמד ראש הישיבה, שטף את ידיו, ניגבם, השליך לפח אך בנוסף **פשט את ידו** ודחס את הנייר בו ניגב ידיו יחד עם כל הניירות ושאר מרעין בישין שהיו בפח עמוק עמוק לעומק הפח. כשראה את תמיהתי על מעשיו חייך ואמר: "הלא צריך שיהיה מקום לכולם, לא?".

**הלא גם אתה צריך להיכנס...**

וברוך ה' זיכנו ה' לעשות תורנות הסעות לרב לתפילת ערבית בישיבה. באחת מהפעמים הצטרף בני שיחי' לתפילה. לאחר התפילה, לפני שהרב הגיע יחד עימי לרכב, הזדרז בני ופתח לרב את הדלת שליד הנהג על מנת שהרב יוכל להיכנס. הרב הגיע, התבונן, אמר לו תודה רבה, אך במקום להיכנס לרכב פנה לאחוריו **פשט את ידו** ופתח את הדלת האחורית תוך שהוא מפטיר לעבר בני: "הלא גם אתה צריך להיכנס"...

**לא מַשְלֶה את עצמי**

זכינו בישיבה התיכונית "צביה" מעלה אדומים שהרב היה ממקימיה וממייסדיה להזמין את הרב מספר פעמים לשיעורים ושיחות. באחת הפעמים הגעתי להסיעו מביתו לישיבה. אמר לי הרב: למה אתה טורח? אני יכול להגיע ברגל, בכוחות עצמי. עניתי לרב: הרב, שימוש תלמידי חכמים! ענה לי הרב: אני לא מַשְלֶה את עצמי. העזתי ואמרתי: נו הרב, באמת... הביט בי הרב ואמר: באמת אני לא משלה את עצמי...

לא מובן איך חשב כך? הרי שמענו בהספד מבנו הרב מרדכי שיבלחטו"א שכששאלו את הגרי"א הנקין זצ"ל בערוב ימיו באמריקה מי ימשיך אותו? מה יהיה על עתידה של אמריקה? מי ימלא מקומו בהנהגה תורנית? השיב: אל תדאגו יש את הרב רבינוביץ...

אבל הרב - לא משלה את עצמו...

**אוזן טובה**

פעם פניתי לרב בשאלה, וביקש שאשב על הכיסא הפנוי שלידו, הכיסא מצד שמאל. השבתיו שחרש אני באוזן ימין ולפיכך באם אשב - אתקשה לשמוע דבריו כשהוא יושב לימיני, ולכן אשמח שיענה לשאלתי הקצרה בעודי עומד מולו, כך שאוזני הטובה והשומעת - אוזני השמאלית, כרויה למשמע פיו.

צחק הרב, נעמד בין שניה, והתיישב חזרה על הכיסא שלצדו תוך שמחווה לי בידו להתיישב על כיסאו, כיסא ראש הישיבה...

זהו הרגע שמלווה אותי בכל עת שאני נזכר בראש הישיבה תנצב"ה

ימי עיון שנתיים לזכר ראש הישיבה

הישיבה מתכננת בלי נדר **סדרת ימי עיון**לבוגרים ולציבור הרחב לזכרו של מו"ר ראש הישיבה הרב נחום רבינוביץ זצ"ל. למרות ההמתנה והציפייה הארוכה לימי עיון חיים, אנו נאלצים לצערנו לקיים את יום העיון הראשון בזום, ומקווים שהמצב ישתנה לטובה בע"ה בהמשך השנה.

יום העיון הראשון **אורי וישעי**  יעסוק בעייני התשובה ובפירוש יד פשוטה להלכות תשובה**.**

שני ימי עיון **בחנוכה** יוקדשו לדרכו החינוכית של הרב ויכללו מושבים בענייני תורה ומדע, הלכות מדינה, פירושי הרמב"ם והגאונים ועוד.

יום העיון לקראת פסח **שואלין ודורשין** יעסוק בענייני רבנות קהילה וחינוך.

***ויהי בימי הקורונה***

אנו נמצאים בתקופה יוצאת דופן מבחינת החברה האנושית בכלל ומדינת ישראל בפרט, תקופה המאתגרת אותנו בכל אשר אנו פונים, ומחייבת אותנו לתת מענה מתאים ומקורי במכלול תחומי חיים. בחצי השנה האחרונה נאלצנו להתמודד עם אתגרים חדשים ולעיתים כלל לא פשוטים – כיצד מקיימים בית מדרש עם למידה משמעותית והתקדמות רוחנית תוך כדי הקפדה יתירה על בטיחות ובריאות התלמידים. אנו נמצאים כל הזמן בלמידה ומשתדלים לשכלל את הכלים והשיטות שבאמצעותם אנו מתמודדים עם המציאות המשתנה. הנהלים המוגדרים לנו על ידי משרד הבריאות מחייבים אותנו לשנות דברים רבים שאליהם היינו רגילים בשגרה וכמובן יוצרים מצבים פחות נוחים משנים רגילות. ההצלחה להמשיך ללמוד תורה בכל מצב, מחזקת ומאדירה את הרוח הפנימית. אנחנו מתפללים שתלמידי חכמים שיגדלו מתוך דבקות כזו יגיעו לקשר עמוק ומאד משמעותי עם התורה.

**שלבי התקדמות הלמידה בקורונה...**

**בשלב הראשון** נאלצנו לצערנו הרב, בעקבות הנחיית משרד הבריאות לסגור את שערי בית המדרש כשבוע וחצי לפני סוף זמן חורף. לשמחתנו, קול התורה של בית המדרש המשיך להישמע, תוך כדי ניצול הטכנולוגיות המתקדמות. בנוסף למערכת שיעורים ישיבתית שבועית עשירה, **הוספנו במשך ימי חודש ניסן מערכות שיעורים ייחודיות בענייני פסח**, לתלמידים, לבוגרים ולציבור הרחב.

(לצרף פרסומי שואלין ודורשין 3 )

**בשלב השני** פתחנו את זמן קיץ במלוא המרץ, וכל פעילות בית המדרש, הן הלימודית והן החינוכית, המשיכה להתנהל באינטנסיביות באופן של למידה מרחוק באמצעות המדיה הדיגיטלית. הצוות החינוכי, בעזרתם הברוכה של כמה מהתלמידים, בנה מודלים האמורים לשמר את מכלול המרחבים הלימודיים-חינוכיים של הישיבה: בית מדרש חי, חברותות, כתות לימוד ומערכת שיעורים מחד, ומתן מענה פרטני לצרכים הייחודיים של התלמידים בתקופה הנוכחית מאידך.

(לצרף קובץ בית מדרש ברכת משה - קיץ תש"פ)

**בשלב השלישי** זכינו לחזור לבית המדרש במהלך חודש אייר זכינו לחדש את הלימודים בבית המדרש בזמן קיץ (במהלך חודש אייר) הישיבה פעלה במתווה קפסולות ועל פי הנחיות לישיבות שגובשו על ידי משרד הבריאות והמל"ל. למרות המגבלות הרבות המוטלות על החברה, האוירה הכללית היתה מצויינת והלימוד בבית המדרש מרומם.

**אנחנו ניגשים לזמן אלול בהתרגשות בשמחה ובהודאה לה' ושמחים על הצטרפותם של חבורה גדולה חדשה לישיבה, בחורים צעירים מהארץ ומחו"ל שבאים ונרתמים להקדיש את חייהם ומרצם ללמוד תורה.**

***יחד בתנופה – עולים קומה***

חפץ ה' בידינו צלח. הישיבה שקמה במישור אדומים בארבעה אוהלים עם ארבעים תלמידים חלוצים ושני ר"מים צעירים, הרחיבה גבולה, והעמידה ברבות השנים, בהנהגת מו"ר ראש הישיבה הרב נחום רבינוביץ' זצ"ל, אלפי בוגרים, ורבבות אוהבי תורה המאזינים לשיעוריה. קולה המיוחד של הישיבה הוכר בציבור. אחרי ארבעים שנה של בניית מקום תורה איתן ועוצמתי הישיבה שואפת לעבור מיציבות לתנופה. הקמנו בשנה החולפת שני מכוני המשך: כולל לדיינות, וכולל לתורת המדינה, וזאת בנוסף לכולל המרכזי לרבנות. לישיבה תכניות ספרותיות חדשות, מרשימות וחשובות ביותר. אנו שואפים להעמקת החינוך והקשר עם התלמידים וגם עם הבוגרים, באמצעות תוספת משמעותית של ר"מים ואנשי חינוך. בימינו קולה הייחודי של הישיבה מהווה עוגן לרבים מבני התורה, שוחרי התורה ואף לאנשי חכמה ודעת שאינם חיים בעולמה של תורה. בעקבות ההבנה שאת הקול הייחודי הזה, עלינו לא רק לשמר, אלא להגביר ולהעצים, ולהפוך אותו למשמעותי יותר לחברה הישראלית כולה החלטנו לצאת למבצע גיוס המונים: יחד בתנופה – עולים קומה.

לצורך הפעלת הקמפיין התקשרה הישיבה עם חברת קוזמאצ', ובמשך חודשים רבים התקיימו ההכנות. ראשי הישיבה, הרב סבתו והרב שילת שליט"א, נכנסו לעובי הקורה, וחוו באינטנסיביות את התפקיד הקלאסי הפחות נעים של ראשי ישיבה – פנייה לנדיבי עם לגיוס תרומות. במקביל גויסו ראשי צוותים מבין הבוגרים, בפורום מצומצם שהתכנס בביתו של הרב שילת ואחר כך בפורום רחב יותר שהתכנס בישיבה, והוכנו חומרים כתובים על הישיבה ועם הסברים מפורטים על דרך הפעלת הקמפיין באמצעות עשרות ומאות של בוגרים שנרתמו לעניין בשמחה ובהתלהבות. אגב כך, עודכנו נתוני ההתקשרות של בוגרים רבים לטובת יצירת קשר עתידי חם עם הישיבה, ושיא ההכנות הגיע בכנס בוגרים גדול ומרגש שנערך בבנייני האומה כשבוע לפני תאריך הקמפיין.

בהגיע היום המיועד נפתח חמ"ל טלפוני שהוקם בישיבה ובו עשרות עמדות של טלפנים שהתקשרו לבוגרי הישיבה ולידידיה, וביקשו מהם לסייע לתכניות החדשות של הישיבה. ברוך ה' זכינו בסייעתא דשמיא גדולה. התרגשות רבה שררה בחמ"ל ההתרמה כאשר הגיע לחזק את העושים המלאכה מו"ר ראש הישיבה הרב נחום רבינוביץ זצ"ל, שבירך את התורמים והעושים במלאכה "בכל מילי דמיטב".

ראשי הישיבה, הרב סבתו והרב שילת שליט"א, הדגישו באירוע שנערך בסיום הקמפיין כי ההצלחה היא קודם כל **בעצם החיבור לישיבה של אלפי בוגרים וחברים במסירות ובאהבה**, החל מילדי התלמוד תורה המתקיים בישיבה בשעות אחר הצהריים וכלה בפרנסי העיר ואישי ציבור שתרמו איש כפי כוחו להצלחת המבצע.

לאחר הקמפיין פרסמו ראשי הישיבה מכתב תודה לכל התורמים שתמכו "ונדבו בלב שלם הרבה מעל היעדים", ובירכו אותם "בברכות שבירכה התורה את תומכיה: עץ חיים היא למחזיקים בה ותומכיה מאושר".

עם השלמת המבצע הנהלת הישיבה החלה בגיבוש תכנית מפורטת להגשמת המטרות: התמיכה בכולל הדיינות (תכנית לימודים סדורה ושיטתית של כשמונה שנים), בתכנית 'תורת המדינה' (מסלול תלת-שנתי לבוגרי הסדר), בתכנית להכשרת מנהיגים רוחניים, ובמכון מֵעֲליות, כמו גם שיפוץ יסודי הכולל בניית קומה שנייה של הבניין הישן.

אחד מהיעדים המרכזיים שהצבנו לעצמנו בשנה האחרונה לאחר המבצע התרומות, הוא שדרוג מערכת המידע של הישיבה ושדרוג אתר האינטרנט. האתר הקיים, מהווה חלון לנעשה בבית המדרש. בכוונתנו להעצים באופן משמעותי את התכנים הייעודיים לבוגרי הישיבה ולקהל הרחב ובכך להתאימם לציבור הגולשים. השדרוג אמור להיות הן בתחום הטכנולוגי והן בתחום התוכני. לאחר המבצע התחלנו במלאכת התכנון של שדרוג האתר, אבל עם פרוץ מגפת הקורונה נאלצנו להפסיק את העבודה, ועיקר עיסוקנו בישיבה היה לאפשר את המשך לימוד התורה בישיבה בתקופה זו. כעת אנו שבים לעסוק במפעל שדרוג האתר ויתר האמצעים האלקטרוניים.

אנו נמצאים בתקופת הרצה של מערכת מידע (CRM) חדשה של הישיבה ומקוים שהמערכת החדשה תתרום באופן משמעותי לשיפור הקשר עם הבוגרים.

***ספרים חדשים מבית הישיבה***

זכינו בשנה האחרונה ליבול תורני-ספרותי רב מפרי עטם של ראשי הישיבה:

**יד פשוטה זרעים ב – ראש הישיבה הרב נחום אליעזר רבינוביץ זצ"ל**

במהלך החורף, שבועות ספורים לפני פטירתו, זכינו להגיש למו"ר ראש הישיבה הרב רבינוביץ זצ"ל את הכרך האחרון שיצא תחת ידו בסדרת **יד פשוטה – זרעים ב.** השלמת הכתיבה והעמדת הגרסה האחרונה של כרך זה נעשתה ע"י נאמנו של הרב רבינוביץ זצ"ל, הרב אלי רייף הי"ו, שעמל עמו על סדרת יד פשוטה במשך כעשרים שנה. יחד עם כרך אחרון זה, הודפסו מהדורות חדשות של כמה כרכים שאזלו מן המלאי, וכעת עומדת הסדרה על 22 כרכים. מפעל פרשני עצום, שראוי שיעטר את כלל בתי המדרש ויקנה שביתה אצל לומדי התורה בעולם היהודי כולו.

**רמב"ם מדויק ספרי נשים וקדושה – ראש הישיבה הרב יצחק שילת**

במהלך השנה יצאו שני כרכים מסדרת **רמב"ם מדויק** של מו"ר ראש הישיבה הרב שילת שליט"א – ספרי נשים וקדושה. ספר זמנים נמצא בימים אלה בדפוס, ועם צאתו לאור תושלם ההדפסה של מפעל אדירים זה המעמיד לראשונה מהדורה מדעית שלמה של משנה תורה להרמב"ם. במהדורה זו נוסח מדויק של דברי הרמב"ם על פי כתבי היד המהימנים ביותר בעולם, עם הערות נוסח, פרי מחקר רב שנים של מו"ר הרב יצחק שילת – מגדולי חוקרי תורת הרמב"ם.

עד היום יצאו לאור שלשה עשר כרכים של רמב"ם מדויק: ספר המדע, ספר זרעים, ספר אהבה, ספר עבודה, ספר קורבנות, ספר שופטים, ספר הפלאה, ספר משפטים, ספר קנין, ספר טהרה, ספר נזקים, ספר נשים וספר קדושה.

**בין החסידות לראי"ה – ראש הישיבה הרב יצחק שילת**

מו"ר הרב שילת שליט"א הניף ידו השנה גם בספרו **בין החסידות לראי"ה**, המברר באופן עמוק את הקרבה הפנימית שבין שיטות המחשבה של מרן הרב קוק ושל גדולי תנועת החסידות בדורותיה הראשונים, כמו גם את ההבדלים ביניהן. שתי תנועות ההתחדשות הדתית פורצות הדרך והחשובות ביותר בעם ישראל בדורות האחרונים זוכות בספר זה להארה זו מזו.

**לקראתי מצאתיך – ראש הישיבה הרב חיים סבתו**

סמוך לתחילת השנה, לקראת הימים הנוראים, הושק ספרו של מו"ר ראש הישיבה הרב סבתו שליט"א לקראתי מצאתיך – פרקי אמונה, ובו כשלושים שיחות בענייני אמונה ומוסר – חלקן נשמעו במהלך השנים בהיכל הישיבה ומוכרות לרבים מבוגריה וחלקן חדשות. אלה ואלה מוסיפות אמונה ויראת ה' בלבות הקוראים, ועתה יצאו בתפוצה רחבה. השיחות בחלקו האחרון של הספר נוגעות בעניינים של כלל ישראל ושל גאולה, ובין חלקי הספר נאספו ליקוטי פנינים של אמונה ומוסר ממשנה תורה להרמב"ם. כדרכו מבקש הרב סבתו להוליכנו בדרכי האמונה הפשוטה והטהורה, הנובעת מהלב, והמובילה את האדם להתנהגות מוסרית ולתיקון עולם.

**ספר המצוות (כתאב אלשראיע) לרב סעדיה גאון**

ספר זה הוא פרי עבודתם המשותפת של מו"ר הרב סבתו שליט"א ושל אחיו הרב נסים הי"ו, והוא מהדורת דפוס ראשונה של ספר המצוות שכתב רס"ג בערבית, אשר נדפס כעת מתוך עשרות קטעי גניזה – מקור, תרגום והערות; תוך השוואת מניינו של רס"ג בחיבורו זה למנייניו האחרים בפיוטי האזהרות ולמנייניהם של בעל הלכות גדולות והרמב"ם.

בסיומה של שנה...

אנו מבקשים לומר תודה

תודה על האמון והאמונה

תודה על הפרגון והאהבה

תודה על התרומה וההירתמות

תודה שאתם אתנו ושתמשיכו להיות

אנו רואים בכל אחד ואחד לא רק

שותפים בחומר, אלא גם

שותפים ברוח, שותפים לדרך,

וביחד בתנופה בעזרת ה'

נעלה קומה!